
חוק קביעת הזמן (תיקון), התשס"ה-2005


היו"ר גאלב מג'אדלה:

	ערב טוב לכולם, אני מצטער על ההתראה הקצרה, האילוצים מעל הכול, אני שמח שאתם נמצאים כאן. אני לא מתכוון לפתוח דיון היות ויש הסכמה לנוסח המוצע. אני מבקש את אישורכם למשוך את החוק ולתקן את הנוסח המקובל עליכם, נוסח מתוקן. אני רוצה להעמיד את זה להצבעה - - - 

רשף חן:

	 רגע, אפשר לקבל הסבר מה השינוי? 

מירי פרנקל-שור:

	אני אסביר מה השינוי. מונחים בפניכם שני הנוסחים, הנוסח שבו מופיעה החתימה שלי, זה הנוסח שהונח במליאה. הנוסח שהונח במליאה, קיבלנו הדים שהוא מסורבל. הוא אומר, שהנורמטיביות קבועה בסיפא של הצעת החוק, ששעון הקיץ יתחיל כאשר יום שישי נופל ב-1 באפריל, אז יוזז שעון הקיץ.  ואז התעוררה השאלה, מה קורה כאשר 1 באפריל הוא לא יום שישי, קבענו, יום שישי האחרון בחודש מרץ. 

	הנוסח המונח בפניכם לא כולל את התסבוכת הזאת אלא קובע, שזה יום שישי האחרון שלפני ה-2 באפריל. ברגע שאנחנו אומרים, לפני ה-2 באפריל, זאת אומרת, שזה כולל גם את יום שישי ה-1 באפריל. לדעתנו הנוסח הרבה יותר בהיר. 

חמי דורון:

	 לפי זה, כמה ימים יוצא בסך הכל? 

מירי פרנקל-שור:

	זה יוצא אותו הדבר, 160-170 ימים, אין שינוי מהנוסח שאושר בוועדה. 

	הנוסח המוצע: "בכל שנה, בין יום שישי האחרון שלפני ה-2 באפריל בשעה 02:00, לבין יום ראשון האחרון שלפני י' בתשרי, בשעה 02:00, יוקדם הזמן בישראל בשעה אחת נוספת, כך שיקדים את זמן יקום מתואם בשלוש שעות". 

	ראשית צריכה להתקבל החלטת הוועדה על משיכת הצעת החוק לפי סעיף 124 לתקנון. זאת ההצעה הראשונה שעליה יש לקבל את ההחלטה.  ואם תתקבל ההחלטה למשוך, הנוסח טנטטיבית מאושר פה בוועדה להנחה מחדש, אנחנו מקווים שנספיק עוד היום. 

חיים אורון:

	בתשובה לשאלתו של חבר הכנסת חמי דורון, כמה ימים שעון הקיץ - בעשרים השנים הקרובות, בתשע השנים הוא מעל 180 יום - - - 

מירי פרנקל-שור:

	נכון, אתה צודק. 

חיים אורון:

	כי נאמר לפרוטוקול 160-170 ימים. 

מירי פרנקל-שור:

	נכון. 

חיים אורון:

	ברוב השנים הוא באזור של 180 יום, פעמיים במשך 20 שנה שהוא מתקצר, זה שנה לאחר שנה מעוברת - - - 

דוד אזולאי:

	 הדוגמה הזאת נכונה אחת לארבע שנים. 

היו"ר גאלב מג'אדלה:

	אני מצביע, מי בעד משיכת החוק. 


הצבעה

בעד - 8
נגד - 2
נמנעים - אין
ההצעה התקבלה.


היו"ר גאלב מג'אדלה:

	ההצעה התקבלה, החזרה לדיון בוועדה לפי סעיף 124 לתקנון. 

	כעת אני מצביע, מי בעד אישור הנוסח והנחתו על שולחן הכנסת. 

הצבעה

בעד - 8
נגד - 2
נמנעים - אין
ההצעה התקבלה.
	
היו"ר גאלב מג'אדלה:

	הצעת חוק קביעת הזמן (תיקון), התשס"ה-2005, נוסח מתוקן, ההצעה התקבלה. אני מודה לכולם, הישיבה נעולה. 



הישיבה ננעלה בשעה 17:50. 
